O B R A Z L O Ž E NJ E

I. USTAVNI OSNOV ZA DONOŠENJE ZAKONA

Ustavni osnov za donošenje ovog zakona sadržan je u odredbi člana 99. stav 1. tačka 4. Ustava Republike Srbije, kojom je propisano da Narodna skupština potvrđuje međunarodne ugovore kad je zakonom predviđena obaveza njihovog potvrđivanja.

II. RAZLOZI ZA POTVRĐIVANJE UGOVORA

Razlozi za potvrđivanje Ugovora o zajmu Projekat daljinskog grejanja u Kragujevcu, između Republike Srbije i Evropske banke za obnovu i razvoj, potpisanog 2. jula 2021. godine u Beogradu (u daljem tekstu: Ugovor o zajmu), sadržani su u činjenici da je Evropska banka za obnovu i razvoj odobrila zajam od 18 miliona evra Republici Srbiji, kao zajmoprimcu,

Prema odredbi člana 5. stav 2. Zakona o javnom dugu („Službeni glasnik RS”, br. 61/05, 107/09, 78/11, 68/15, 95/18, 91/19 i 149/20) Narodna skupština, između ostalog, odlučuje o zaduživanju Republike Srbije putem uzimanja dugoročnih kredita.

Takođe, Narodna skupština potvrđuje Ugovor o zajmu, kao međunarodni ugovor, u skladu sa odredbama člana 14. stav 1. Zakona o zaključivanju i izvršavanju međunarodnih ugovora („Službeni glasnik RS”, broj 32/13).

Zakonom o budžetu Republike Srbije za 2021. godinu („Službeni glasnik RS”, broj 149/20 i 40/21) u članu 3.B. odobreno je zaduživanje kod Evropske banke za obnovu i razvoj (u daljem tekstu: Banka) za sprovođenje Projekta zamene kotlova na ugalj koji se odnosi na Projekat daljinskog grejanja u Kragujevcu (u daljem tekstu: Projekat), u iznosu do 20.000.000 evra.

Projekat uključuje modernizaciju sistema daljinskog grejanja u gradu Kragujevcu i zamenu postojećeg postrojenja na ugalj, što će omogućiti potpuno isključivanje uglja iz gradskog daljinskog grejanja. Na taj način značajno će se redukovati ili eliminisati ispuštanje sumpornih oksida i čvrstih čestica, smanjiti emisija CO2 i značajno poboljšati energetska efikasnost sistema. Ekološka i socijalna korist povezana je sa ukupnim poboljšanjem kvaliteta i pouzdanosti usluga grejanja, smanjenjem potrošnje goriva i zagađenja vazduha/zemlje/podzemnih voda, kao i gubitaka toplote i vode. Projekat će se takođe baviti glavnim ekološkim problemom koji se odnosi na odlaganje pepela i šljake.

Nakon procene Projekta od strane Banke, utvrđeno je da je iznos od 18 miliona evra dovoljan za realizaciju Projekta koji će biti podeljen na dva dela i finansiran u dve tranše, od čega će Tranša 1 iznositi 14 miliona evra, a Tranša 2 do 4 miliona evra. Projekat je podeljen na dva dela, kako sledi:

Deo 1 (koji se finansira iz Tranše 1) obuhvata: 1) rashodovanje starih kotlova i pripadajućeg postrojenja iz sistema daljinskog grejanja Kragujevca, 2) ugradnju novih kotlova za toplu vodu na prirodni gas, ukupnog kapaciteta 110MW, 3) nadzor nad radovima od strane nezavisnog inženjera. Očekuje se da radovi započnu ubrzo nakon potpisivanja Ugovora o zajmu i da se Deo 1 završi do kraja 2023. godine.

Deo 2 (koji se finansira iz Tranše 2) odnosi se na remedijaciju lokacije za odlaganje pepela koja se nalazi na projektnoj lokaciji i angažovanje konsultanata sa odgovarajućim kvalifikacijama za pružanje pomoći u nabavkama i pri implementaciji Projekta, kao i u vršenju nadzora nad građevinskim radovima. Deo 2 (i pripadajuća Tranša 2) podleže dodatnoj dubinskoj analizi (due diligence) za koju se očekuje da bude završena do kraja 2021. godine. Očekuje se da će Deo 2 biti završen do kraja 2024. godine.

Za realizaciju Projekta potpisuju se dva ugovora: Ugovor o zajmu između Republike Srbije koju predstavlja ministar finansija, u ime Vlade kao zastupnika Republike Srbije i Banke, kao i Ugovor o projektu između Republike Srbije koju predstavlja ministar zaštite životne sredine, Energetike d.o.o. Kragujevac (društvo sa ograničenom odgovornošću registrovano po zakonima Republike Srbija i u potpunosti u vlasništvu Republike Srbije), koja će sprovoditi Projekat i Banke.

Zaključkom Vlade 05 Broj: 48-5945/2021 od 24. juna 2021. godine, utvrđena je Osnova za vođenje pregovora sa Bankom, određen sastav delegacije Republike Srbije (predstavnici Ministarstva finansija i Ministarstva zaštite životne sredine) i usvojen Nacrt ugovora o zajmu, što je rezultiralo postizanjem dogovora u vezi sa zaključivanjem kreditnog aranžmana.

Banka je obezbedila tehničku pomoć u iznosu od 276.000 evra za: (i) Energetiku d.o.o. Kragujevac za pripremu studije izvodljivosti u vezi sa korišćenjem obnovljive i gradske otpadne toplote u sistemu daljinskog grejanja, koja će predstavljati osnovu za naknadnu toplotnu energiju iz obnovljivih izvora / projekti snabdevanja sa malo ugljenika; (ii) Ministarstvo zaštite životne sredine za izradu studije tehničkog i ekološkog skrininga kako bi se utvrdile mogućnosti za ponovnu upotrebu i/ili reciklažu i bezbedno odlaganje letećeg pepela i šljake proizvedenih u postrojenjima za ugalj i kotlovima za grejanje u Srbiji. U prvoj fazi, studija će se fokusirati na Kragujevac, a druga faza će obuhvatiti nacionalni opseg.

Projekat će omogućiti uklanjanje uglja iz gradskog sistema daljinskog grejanja i značajno će poboljšati kvalitet vazduha u gradu zbog centralne lokacije kotlova na ugalj koji se menjaju. Projekat će rezultirati sledećim poboljšanjima energetske efikasnosti i prednostima za životnu sredinu:

• ukupna poboljšanja energetske efikasnosti sistema daljinskog grejanja koja rezultiraju smanjenjem emisije CO2 za 66 procenata (60.364 tona godišnje);

• eliminacija emisije sumpor-dioksida SO2 od 556 tona godišnje;

• eliminacija emisija čvrstih čestica PM2.5 od 10 tona godišnje i ukupnih emisija PM od 99,3 tone godišnje;

• smanjenje emisije azot-oksida NOX od 98 tona godišnje (89 procenata);

• ušteda vode od 39.200 m3 godišnje (55 procenata);

• bezbedno odlaganje postojećeg inventara letećeg pepela i sprečavanje buduće generacije pepela i šljake i kontaminacije vode u vezi sa navedenim.

Prema odredbama Standardnih uslova poslovanja od 1. oktobra 2018. godine, koje Banka primenjuje u svojoj poslovnoj politici i praksi kod odobravanja pozajmica klijentima, ovaj zajam je odobren pod sledećim finansijskim uslovima:

* iznos zaduženja 18.000.000 evra, podeljen u dve tranše;
* otplata zajma biće u 25 jednakih rata za svaku tranšu pojedinačno;
* datumi plaćanja obaveza (kamate, provizija i dospelih rata glavnice) su 25. april i 25. oktobar svake godine;
* period počeka za obe tranše je tri godine, s tim što za Tranšu 2 on teče od datuma njenog opredeljenja koji će u kasnijoj fazi postupka, kada se ispune predviđeni preduslovi, definisati Banka;
* Tranša 1 u iznosu do 14.000.000 evra sa periodom raspoloživosti do 25. oktobra 2024. godine i otplatom navedene tranše zaključno sa 25. aprilom 2037. godine;
* Tranša 2 u iznosu do 4.000.000 evra sa periodom raspoloživosti koji će se odrediti na datum plaćanja kamate koji pada nakon isteka perioda počeka za Tranšu 2;
* isplata sredstava zajma u tranšama, čiji je minimalni iznos 100.000 evra;
* primena varijabilne kamatne stope jednake referentnoj kamatnoj stopi - šestomesečni EURIBOR, uvećanoj za fiksnu maržu od 1%, uz mogućnost da se kamatna stopa fiksira ako se proceni da je to povoljnija opcija sa stanovišta upravljanja javnim dugom;
* predviđena mogućnost prevremene otplate, kao i otkazivanja zajma u minimalnom iznosu od 1.000.000 evra;
* provizija koja se plaća Banci za neiskorišćeni deo zajma od 0,5% godišnje;
* upisna naknada po stopi od 1% ukupnog iznosa zajma plaća se Banci jednokratno iz sredstava odobrenog zajma, sukcesivno i kada sredstva svake tranše postanu efektivna, odnosno 140.000 evra za Tranšu 1 i 40.000 evra za Tranšu 2.

III. OBJAŠNJENJE OSNOVNIH PRAVNIH INSTITUTA I POJEDINAČNIH REŠENJA

Odredbom člana 1. Predloga zakona predviđa se potvrđivanje Ugovora o zajmu Projekat daljinskog grejanja u Kragujevcu, između Republike Srbije i Evropske banke za obnovu i razvoj, koji je potpisan u Beogradu, 2. jula 2021. godine u originalu na engleskom jeziku.

Odredba člana 2. Predloga zakona sadrži tekst Ugovora o zajmu Projekat daljinskog grejanja u Kragujevcu, između Republike Srbije i Evropske banke za obnovu i razvoj, u originalu na engleskom jeziku i prevodu na srpski jezik.

U odredbi člana 3. Predloga zakona uređuje se stupanje na snagu ovog zakona.

IV. FINANSIJSKE OBAVEZE I PROCENA FINANSIJSKIH SREDSTAVA KOJA NASTAJU IZVRŠAVANJEM ZAKONA

Za sprovođenje ovog zakona obezbeđivaće se sredstva u budžetu Republike Srbije.

V. RAZLOZI ZA DONOŠENJE ZAKONA PO HITNOM POSTUPKU

Razlozi za donošenje ovog zakona po hitnom postupku, saglasno članu 167. Poslovnika Narodne skupštine („Službeni glasnik RS”, broj 20/12 – prečišćen tekst), proizilaze iz činjenice da su početak realizacije i povlačenje sredstava za finansiranje Projekta, uslovljeni stupanjem na snagu ovog zakona o potvrđivanju navedenog ugovora o zajmu.